KIRJALLINEN KYSYMYS E-1459/00 esittäjä(t): Marianne Thyssen (PPE-DE) komissiolle. Yhteisön JOB- ja ECIP-ohjelmat.



Virallinen lehti nro 053 E , 20/02/2001 s. 0146 - 0147



KIRJALLINEN KYSYMYS E-1459/00 esittäjä(t): Marianne Thyssen (PPE-DE) komissiolle (10. toukokuuta 2000) Aihe: Yhteisön JOB- ja ECIP-ohjelmat Rahoitusvälineet ECIP ja JOB, joilla pyritään eurooppalaisten pk-yritysten kansainvälistymiseen yhteisyritysten avulla, on onnistunut erittäin hyvin. Komissio ilmoitti äskettäin rahoitusta välittäville elimille, että nämä ohjelmat lopetetaan. Suunnitelmia korvaavista ohjelmista ei ole. Tämä on erittäin valitettavaa, varsinkin JOB-ohjelman osalta, joka on suunnattu yhteisyrityksiin Itä-Euroopan ehdokasvaltioiden yritysten kanssa. 1. Voiko komissio ilmoittaa, miksi nämä kaksi ohjelmaa lopetetaan? 2. Voiko komissio ilmoittaa, onko se toteuttanut toimenpiteitä nykyisten hankkeiden loppuunsaattamisen turvaamiseksi? 3. Voiko komissio ilmoittaa, mitä se aikoo tehdä JEV-ohjelmalle, jonka tarkoituksena on edistää yhteisyrityksiä Euroopan unionin pk-yritysten välillä? Erkki Liikasen komission puolesta antama vastaus (30. kesäkuuta 2000) 1. Komissio vahvistaa arvoisalle parlamentin jäsenelle, että se on päättänyt lopettaa JOP-ohjelman (Joint Venture Programme Phare/Tacis) ja ECIP-ohjelman (European Community Investment Partners). Päätöksen perusteena ovat unioniin liittymisen puitteissa Phare-aloitteelle laaditut uudet suuntaviivat(1), jotka koskevat hallinnoinnin hajauttamista. Toisaalta päätöstä voidaan perustella sillä, että hallintokulut ovat nousseet liian suuriksi, kun komissio on hallinnoinut suoraan yksittäisiä hankkeita. 2. JOP-ohjelman lopettamispäätöksestä tiedotettiin rahoituksen välittäjille Luxemburgissa 20. lokakuuta 1999 pidetyssä kokouksessa. Jotta JOP-ohjelma voitaisiin saattaa menestyksellisesti päätökseen, komissio antoi luvan jättää uusia rahoitushakemuksia 6. maaliskuuta 2000 saakka. Käynnissä olevat hankkeet, joihin aiotaan hakea lisärahoitusta ohjelman järjestelyn n:o 3 kautta, otetaan kuitenkin huomioon 30. syyskuuta 2000 asti. Uudella rahoituksella varmistetaan, että kaikki viimevaiheen hakemuksetkin pystytään käsittelemään. ECIP:n osalta voidaan todeta, että 29. tammikuuta 1996 annetun neuvoston asetuksen (EY) N:o 213/96(2) voimassaolo päättyi 31. joulukuuta 1999. Asetus toimi oikeusperustana, jonka perusteella komissio hallinnoi ECIP-rahoitusvälinettä. Komissio päätti 22. joulukuuta 1999, ettei se tee parlamentille ja neuvostolle ehdotusta asetuksen voimassaolon jatkamisesta ja ettei ECIP-ohjelmaa siis jatketa 31. joulukuuta 1999 jälkeen. Vaikka ohjelma on onnistunut hyvin, tämä päätös oli välttämätön komission joidenkin toimintalinjojen järkeistämisen sekä hallinnon uudistamisen ja yksinkertaistamisen vuoksi. ECIP-ohjelman päättämisestä tiedotettiin rahoituksen välittäjille 14. tammikuuta 2000. Jotta ECIP-ohjelma voitaisiin saattaa menestyksellisesti päätökseen, komissio antoi 31. tammikuuta 2000 ehdotuksen(3) parlamentin ja neuvoston asetukseksi komission aiemmin asetuksen (EY) N:o 213/96 soveltamiseksi hyväksymien hankkeiden loppuun saattamisesta ja vähittäisestä päättämisestä. 3. Komissio ei aio uusia JEV-ohjelmaa (Joint European venture) nykyisen ohjelman päättymisen jälkeen. (1) Phare: Puolan ja Unkarin koordinoidun tuen toimintasuunnitelma kansantalouden jälleenrakentamisen tuki. (2) EC Investment Partners -rahoitusvälineen täytäntöönpanosta Latinalaisen Amerikan, Aasian ja Välimeren alueen maissa sekä Etelä-Afrikan tasavallassa annettu asetus, EYVL L 28, 6.2.1996. (3) KOM(1999) 726 lopullinen.